ועדת הפנים והגנת הסביבה, כנסת 20, פרוטוקול מספר 653, 2018-06-18 08:52

יואב קיש: בוקר טוב לכולם.

יואב קיש: אני פותח את ישיבת ועדת הפנים והגנת הסביבה.

יואב קיש: הדיון אמור להיות דיון קצר ואני מקווה שלא צפויות כאן התנגדויות אבל בחיים תמיד אפשר להיות מופתעים.

יואב קיש: אנחנו מדברים על החוק לייעול האכיפה והפיקוח העירוניים ברשויות המקומיות (הוראת שעה), התשע"א-2011, שינוי התוספת הראשונה.

יואב קיש: מונח לפני מכתב מהשר גלעד ארדן על שינוי התוספת הראשונה.

יואב קיש: נתחיל בהקראה של הדברים הרלוונטיים ואחרי כן נשמע את המשרד לביטחון פנים שיציג את הנושא.

איילת לוין: ני אקריא את הצו.

איילת לוין: צו לייעול האכיפה והפיקוח העירוניים ברשויות המקומיות (הוראת שעה) (שינוי התוספת הראשונה) לחוק, התשע"ח-2018.

איילת לוין: בתוקף סמכותי לפי סעיף 18(א) לחוק לייעול האכיפה והפיקוח העירוניים ברשויות המקומיות (הוראת שעה), התשע"א-2011 (להלן – החוק), בהסכמת שר הפנים ובאישור ועדת הפנים והגנת הסביבה של הכנסת, אני מצווה לאמור:

איילת לוין: בתוספת הראשונה לחוק במקום "פרט 44, סחנין" יבוא "44 טמרה".

איילת לוין: במקום "פרט 68 נס ציונה" יבוא "68 פרדס חנה-כרכור".

יואב קיש: המשרד לביטחון פנים, בבקשה.

אליעזר רוזנבאום: בוקר טוב.

אליעזר רוזנבאום: אני המשנה למנכ"ל המשרד לביטחון פנים.

אליעזר רוזנבאום: נמצאים אתי יפרח דוכובני שהוא אחראי על השיטור העירוני והייעוץ המשפטי.

אליעזר רוזנבאום: מבחינת תמונת המצב, אנחנו נמצאים עם 59 יחידות פעילות בכלל הרשויות במדינת ישראל.

אליעזר רוזנבאום: בנוסף לכך יש לנו עוד 7 יחידות שהן בתהליך כניסה כאשר שתיים מתוכן ייכנסו בספטמבר הקרוב וחמש היחידות הנוספות בהמשך.

אליעזר רוזנבאום: בספטמבר, הכוונה היא לחולון ולראשון לציון, שתי רשויות גדולות.

אליעזר רוזנבאום: בסך הכול יש לנו היום ביחידות הללו – אני מזכיר לכולם שכל יחידה מונה שוטרים ופקחים – כ-900 שוטרים וכ-900 פקחים.

אליעזר רוזנבאום: בהחלט זה כוח משמעותי מאוד.

אליעזר רוזנבאום: הפרויקט רץ מספר שנים והוא בהחלט מוצלח ויש שביעות רצון גבוהה מאוד של ראשי הרשויות וראשי רשויות נוספים מעוניינים להיכנס.

אליעזר רוזנבאום: אנחנו כמובן בתהליך מולם על פי קריטריונים ועל פי אותם מיונים שאנחנו עושים.

אליעזר רוזנבאום: זה כמובן מותנה במשאבים שעומדים לרשותנו.

אליעזר רוזנבאום: לגבי הרשויות אותן אנחנו מבקשים להוציא.

אליעזר רוזנבאום: נהריה, למרות ניסיונות רבים כולל שלי באופן אישי וגם של יפרח ואנשיו לשכנע שהיחידה הזאת כן תקום כי אין מצב שיהיו רק שוטרים בלי פקחים, כי כל הרעיון הוא לטפל בסל עבירות משולב ולהפעיל באמת את המאמץ המשולב בעבירות איכות חיים וביטחון אישי.

אליעזר רוזנבאום: ראש העיר החליט שלא להקים את היחידה הזאת.

אליעזר רוזנבאום: יש לנו גם מכתב ממנו.

אליעזר רוזנבאום: כנ"ל לגבי סכנין.

אליעזר רוזנבאום: בתחילת הדרך, לא הסכימו בסכנין.

אליעזר רוזנבאום: גם לגבי נס ציונה שבהתחלה רצתה ולאחר מכן החליט ראש העיר שהוא מסתדר עם מה שיש לו, עם מערך המצלמות הגדול שלו ועם הפיקוח העירוני שלו.

אליעזר רוזנבאום: לכן אנחנו מבקשים להכניס את הרשויות כפיש הוקראו.

יואב קיש: רק להבין.

יואב קיש: קודם כל, כל שלושת הרשויות שגורעים אותן, כמובן זה בהסכמתן ובאישורן.

יואב קיש: כל שלושת הרשויות שרוצות להיכנס, הן מעוניינות ורוצות.

יואב קיש: לקחתם רשויות שבמידה מגזרית וטריטוריאלית דומות כך שבמקום סכנין יש לנו את טמרה, במקום נהריה יש לנו את כפר יונה ובמקום נס ציונה יש לנו את פרדס חנה-כרכור.

יואב קיש: זה הרעיון מאחורי העניין הזה.

יואב קיש: הן לא רוצות בגלל התקצוב של הדבר הזה?

אליעזר רוזנבאום: לא רק בגלל התקצוב.

יואב קיש: זכותם, אבל לא ניכנס לשיקולים כרגע.

יואב קיש: אני לא בא לפתור את בעיות כל העולם.

יואב קיש: מישהו רוצה להתייחס?

יואב קיש: יש כאן מישהו מהרשויות עצמן?

דני לוין: כפר יונה.

דני לוין: אין לי מה להתייחס.

דני לוין: אני מנכ"ל העירייה.

דני לוין: אנחנו כמובן כבר מזה זמן רב ממתינים ומבקשים להיכנס לשיטור העירוני.

דני לוין: אנחנו רואים בזה אחד הדברים החיוביים.

דני לוין: עד עכשיו היה לנו ויש לנו שיטור משולב אבל העוצמה שלו והאינטנסיביות שלו הרבה יותר פחותה.

דני לוין: לכן אנחנו מאוד בעד ומחכים בסבלנות.

יואב קיש: אני לא יודע כמה זמן אתם מחכים.

יואב קיש: המכתב נשלח ב-11 ביוני 2018.

דני לוין: שלנו?

יואב קיש: המכתב שאני קיבלתי.

אליעזר רוזנבאום: לא.

אליעזר רוזנבאום: היה תהליך מול הרשויות.

יואב קיש: יש דברים שאני יכול לעשות מהר.

דני לוין: אין לנו טענות.

יואב קיש: אלה לא תקנות כלי ירי למשל שמביאים לי משהו לא מבושל וצריך לעשות עבודה.

יואב קיש: זה משהו פשוט.

יואב קיש: חברי הכנסת, מישהו רוצה להתייחס?

איתן ברושי: מה עמדת מרכז השלטון המקומי?

אליעזר רוזנבאום: משרד הפנים ניסה לשכנע את הרשויות.

אליעזר רוזנבאום: אנחנו בקשר אתם.

יואב קיש: נשמע את משרד הפנים.

אליעזר רוזנבאום: שר הפנים לא חתם כי הוא בכל זאת רצה למצות את התהליך.

איתן ברושי: אני לא חושב שזה נתון לשיקול דעת ראש רשות שמתחלף כל כמה שנים.

איתן ברושי: יש כאן תפיסה שלמה.

יחיאל גודבלט: משרד הפנים.

יחיאל גודבלט: נתבקשתי לומר שזה נעשה בתיאום עם משרד הפנים שתומך בזה.

איילת לוין: זה בהסכמה, על פי הצו.

איילת לוין: על פי הוראות החוק.

יחיאל גודבלט: כן.

יואב קיש: אני אומר לך חבר הכנסת ברושי שבסוף יש כאן עניין תקציבי של הרשות.

יואב קיש: לכן מערבים את ראשי הרשויות ולא כופים.

יואב קיש: אם אתה אומר שאתה מממן הכול, אז אל תשאל את מנהל הרשות ותעשה את זה בעצמך.

איתן ברושי: לא שמעתי שהשאירו לשיקול מנהל הרשות עובדת רווחה שממומנת במשותף על ידי הממשלה והרשות או קצין ביקור סדיר.

יואב קיש: כן, אבל זה הליך של משהו חדש.

איתן ברושי: לגבי נהריה אני לא מופתע.

יואב קיש: למה אתה לא מופתע?

איתן ברושי: מי שמכיר את ראש העיר לא צריך להיות מופתע משום דבר.

איתן ברושי: רק שיגיד תודה שלא צבעו אותו בלבן.

קריאה: זה לטוב או לרע?

יואב קיש: אני לא יודע.

איתן ברושי: לא לטוב ולא לרע.

יואב קיש: בוא נשאיר את זה כך.

יואב קיש: לא ניכנס לזה.

איתן ברושי: הוא קובע את הצבע של התלבושת.

איתן ברושי: לעצם העניין, אני חושב שעניין ביטחון הפנים, וקצת התבגרנו ועברנו לעיר ללא אלימות וכל הדברים האלה, הקמנו את השוטר הקהילתי ועשינו את כל הדברים , לפי דעתי לא יכול להיות שזה נתון לשיקול דעת משתנה לפי סיטואציה כזו או אחרת.

איתן ברושי: העקרונות של ביטחון הפנים והשיתוף עם הקהילה, זה דבר שהממשלה צריכה לכפות אותו.

יואב קיש: אני יכול לומר לך שבמידה מסוימת אני כן מבין את ההיגיון בשאלה שלך.

יואב קיש: צריך להבין שזה מהלך חדש שקצב כניסת הרשויות הוא משהו שלדעתי נעשה בתיאום ודווקא כאן אני רואה את זה לחיוב.

יואב קיש: יש רשות שספציפית אולי עכשיו זה לא מתאים לה ולא "מתעקשים" אתה ויכול להיות שבעוד שנתיים, שלוש, ארבע, אנחנו נהיה במקום אחר בעניין הזה.

יואב קיש: כרגע, בגלל שזה מהלך יחסית חדש, הולכים אתו בהסכמה.

יואב קיש: אני מעלה להצבעה את צו לייעול האכיפה והפיקוח העירוניים ברשויות המקומיות (הוראת שעה) (שינוי התוספת הראשונה) לחוק, התשע"ח-2018 כפי שהוקרא.

יואב קיש: מי בעד?

יואב קיש: מי נגד?

יואב קיש: בעד – פה אחד צו לייעול האכיפה והפיקוח העירוניים ברשויות המקומיות (הוראת שעה) (שינוי התוספת הראשונה) לחוק, התשע"ח-2018 נתקבל.

יואב קיש: התקבל פה אחד.

יואב קיש: תודה רבה.

יואב קיש: הישיבה נעולה.